Ísland er öruggt um sæti í milliriðli í Malmö á EM karla í handknattleik þótt liðið eigi einn leik eftir í riðlinum . Jafntefli Ungverja og Dana í gær gerði það að verkum að Danmörk getur ekki náð Íslandi að stigum í riðlakeppninni . Allt hefur gengið að óskum hjá íslenska landsliðinu í fyrstu tveimur leikjunum og jafnvel rúmlega það . Í fyrsta skipti hefur Ísland unnið fyrstu tvo leiki sína í lokakeppni EM , hvort sem það er í handboltanum eða öðrum boltagreinum . Þjálfarinn og landsliðsmennirnir lögðu á það áherslu að gleyma sér ekki yfir frammistöðunni gegn Dönum heldur einbeita sér að leiknum gegn Rússlandi . Sérstaklega gerði Kári Kristján Kristjánsson það eftirminnilega í viðtali á RÚV . Vitaskuld reyndist innistæða fyrir þeim málflutningi því íslensku leikmennirnir voru geysilega einbeittir gegn Rússlandi í gær . Ágengir í vörn og agaðir í sókn náðu þeir strax afgerandi frumkvæði í leiknum . Kné var látið fylgja kviði og forskotið var mest níu mörk áður en flautað var til leikhlés . Að loknum fyrri hálfleik var staðan 18:11 . Greinina má sjá í heild sinni á íþróttasíðum Morgunblaðsins í dag .